Bħala parti mill-ħidma tal-Gvern biex ikun hemm aktar sigurtà u ambjent aħjar fit-toroq u ż-żoni turistiċi, f'dawn l-aħħar tliet snin, saru 'l fuq minn 600 intervent ta' traqqigħ ta' toroq biex ikunu eliminati l-ħofor, kif ukoll madwar 68 intervent ieħor fuq irranġar u tpoġġija ta' spralli li jkunu ta' periklu għas-sewwieqa. Dan sar permezz tas-sezzjoni tal-Maintenance Monitoring Unit, li reġgħet twaqqfet tliet snin ilu u li, fost xogħlijiet oħra, hija responsabbli minn ħsarat li jkollhom bżonn interventi urġenti biex ikun evitat il-periklu għas-sewwieqa u għall-pubbliku inġenerali. Din is-sezzjoni hija magħmula minn numru ta' field inspectors u ħaddiema amministrattivi oħrajn li ta' kuljum jagħmlu monitoraġġ biex jidentifikaw xi nuqqasijiet u ħsarat fit-toroq arterjali u distributorji, bl-iskop ewlieni li jkunu rranġati biex l-ambjent tat-toroq ikun sigur u bl-aħjar mod possibbli. Issir evalwazzjoni tal-gravità Wara kull rapport li jidħol għand din is-sezzjoni, issir evalwazzjoni dwar il-gravità tal-ħsarat biex dawk li huma ta' periklu jingħataw prijorità. Għalhekk, ta' kuljum, ir-rapporti jiġu kklassifikati fi tliet kategoriji: dawk li jaqgħu taħt Emerġenza – ħsarat li l-interventi tagħhom ikunu jridu jitlestew fi żmien 24 siegħa; dawk l-interventi meqjusin bħala Regolari – interventi li għandhom jitlestew fl-inqas żmien possibbli; u dawk ikklassifikati bħala Minuri, li mbagħad isiru minn jum għal jum. F'każi fejn l-intervent ikun meħtieġ li jsir mill-aktar fis possibbli minħabba xi periklu kkaġunat minn xi maltempata jew aċċident tat-traffiku, il-Monitoring Management Unit b'mod immedjat jikkordina l-ħidma li jkun hemm bżonn issir mal-entitajiet responsabbli kollha biex jitneħħa l-periklu minnufih. Fil-maġġoranza ta' dawn il-każi, it-tiswijiet isiru fi żmien 24 siegħa biss.